Predkladacia správa

Správa z kontroly plnenia úloh z uznesení vlády, splatných v II. štvrťroku 2003, so zameraním na kontrolu dodržiavania právnych predpisov súvisiacich s výkonom štátnej správy pri udeľovaní licencií na vybrané druhy komodít, je predložená na rokovanie vlády na základe uznesenia vlády SR č. 506/2003, ktorým bolo schválené Zameranie kontrolnej činnosti Úradu vlády SR na II. polrok 2003. 

Cieľom   kontroly   bolo   zistiť  vecné  a  časové  plnenie  úloh  uznesení  vlády  splatných  v  II. štvrťroku 2003. Osobitne sa zamerať na dodržanie zákonnosti a podmienok rozhodnutí pri vydávaní licencií vo vybraných komoditách. V prípade zistených nedostatkov zabezpečiť, aby boli prijaté opatrenia na ich odstránenie. 

Správa obsahuje v časti I. stav plnenia úloh vyplývajúcich z uznesení vlády splatných v  II. štvrťroku 2003.  Z celkového  počtu  826  termínovaných  úloh  sa  splnilo  720 úloh (87,2 %), 102 úloh bolo oneskorene splnených (12,3 %) a  4 úlohy boli nesplnené (0,5 %). Podiel netermínovaných úloh predstavuje 66,7 % všetkých úloh. Najviac netermínovaných úloh v porovnaní s termínovanými predložili najmä minister obrany, minister životného prostredia, minister dopravy, pôšt a telekomunikácií a minister pôdohospodárstva. 

	V ďalšej časti II. správy sú obsiahnuté výsledky kontroly dodržiavania právnych predpisov súvisiacich s výkonom štátnej správy pri udeľovaní licencií na vybrané druhy komodít (cukor).

	Správa obsahuje zistené nedostatky v obchodnopolitickom  zabezpečovaní záujmov SR zo strany MH SR pri dovoze cukru v roku 2002 a 2003, ktoré sa preukázali najmä v nepremietnutí zákonných podmienok do vyhlášky MH SR č. 15/1998 Z. z. o podmienkach udeľovania úradného povolenia na dovoz a vývoz tovaru a služieb v znení neskorších predpisov a interných predpisov. K 30. 9. 2003 sa vydali automatické licencie na dovoz cukru z rozvojových krajín členov WTO v rozsahu 22 247 ton v priemernej cene 6,44 Sk/kg oproti zákonne možnému dovozu 834 ton, čo predstavuje viac ako 26-násobok. Z uvedeného objemu MH SR protiprávne vydalo automatické licencie v rozsahu 2 000 ton tiež na dovoz cukru z Ukrajiny, ktorá je síce rozvojovou krajinou, nie však členom WTO. K 30. 9. 2003 sa prostredníctvom platných automatických licencií na 22 247 ton doviezol cukor v objeme         2 287 ton,  z toho z Ukrajiny 1 600 ton. Ministerstvo hospodárstva SR v priebehu kontroly vykonalo určité opatrenia na zamedzenie tohto dovozu, tie však nemali v tom čase právny dosah na zmenu stavu v už vydaných automatických licenciách. Správa obsahuje tiež nedostatky zistené v činnosti colných orgánov pri prepúšťaní cukru do režimu voľný obeh.
	
	V rámci pripomienkového konania MH SR listom č. 2620/2003-004 z 12. 12. 2003 oznámilo, že po ukončení kontroly už urobilo opatrenia, aby sa ďalší dovoz cukru nerealizoval. Predložilo tiež doklady o tom, že spoločnosť Gentiana, s. r. o. Žilina vrátila automatickú licenciu na dovoz 12 500 ton cukru z Brazílie a Peru. Ďalej, že spoločnosť BONIMPEX, s. r. o. Orechová Potôň bola vyzvaná vrátiť licenciu na dovoz 7 000 ton cukru z Brazílie. Pretože do 5. 12. 2003 firma na predchádzajúcu výzvu nereagovala, bolo jej oznámené, že i keď licenciu nevrátila, CR SR na základe predmetnej licencie nepustí tovar    do vnútorného colného režimu.

	Predložený materiál nemá finančný, ekonomický a environmentálny vplyv na štátny rozpočet, resp. vplyv na zamestnanosť.

Bratislava  18. december 2003